Illum il-Kummissjoni Ewropea adottat rapport dwar il-progress li sar fil-qafas tas-Sħubija Strateġika tal-2017 mar-reġjuni ultraperiferiċi tal-UE, li saħħet il-kooperazzjoni bejn ir-reġjuni ultraperiferiċi tal-UE, l-Istati Membri rispettivi u l-Kummissjoni Ewropea. Ir-rapport juri li din is-sħubija msaħħa qed tħalli l-frott: fuq il-bażi tal-assi l-iktar b'saħħithom tar-reġjuni ultraperifiċi, il-miżuri reġjonali u nazzjonali issa bdew jaħdmu għat-tkabbir f'oqsma bħall-agrikoltura, l-ekonomija blu, il-bijodiversità u l-ekonomija ċirkolari, l-enerġija, ir-riċerka u l-innovazzjoni, l-impjiegi, l-edukazzjoni u t-taħriġ, l-aċċessibbiltà diġitali, it-trasport u l-kooperazzjoni mal-ġirien. Il-Kummissarju Ewropew għall-Koeżjoni u r-Riformi, Elisa Ferreira, qalet: “Kemm jekk fil-qrib jew fil-bogħod, l-Unjoni Ewropea ma tħalli lil ħadd lura. Hekk juri r-rapport tal-lum: il-Kummissjoni Ewropea wettqet bis-sħiħ l-impenn tagħha li tqis il-partikolaritajiet tar-reġjuni ultraperifiċi fil-politiki kollha tal-UE. Ninsab kuntenta ħafna li dawn ir-reġjuni issa qed jisfruttaw l-assi uniċi tagħhom, kif jixhed ir-rapport tal-lum. Ninsabu fit-triq it-tajba biex nikkonvertu s-sħubija strateġika tagħna f'bidla pożittiva u futur aħjar għar-reġjuni ultraperiferiċi tagħna.” Filwaqt li jqis il-progress li sar, ir-rapport jissuġġerixxi li huma meħtieġa iktar sforzi f'kull livell biex jiġi indirizzat it-tibdil fil-klima, tiġi protetta l-bijodiversità, tiġi introdotta l-ekonomija ċirkolari u ssir il-bidla lejn l-enerġija rinnovabbli fir-reġjuni ultraperiferiċi. Setturi ewlenin bħall-ekonomija blu jeħtieġu wkoll investiment kontinwu. Għalhekk, waqt li semgħet x'kellhom xi jgħidu r-reġjuni ultraperifiċi, il-Kummissjoni ħolqot għadd ta' opportunitajiet fil-kuntest tal-politiki tal-UE u l-istrumenti tal-fondi. Hija adattat il-leġiżlazzjoni, il-politiki u l-għodod tal-UE biex ikunu jissodisfaw il-bżonnijiet u l-interessi tar-reġjuni ultraperiferiċi, waqt li pprovdiet appoġġ speċifiku għal dawn ir-reġjuni. Dawk il-miżuri jinkludu: Il-Kummissjoni Ewropea hija impenjata li taħdem mad-disa' reġjuni biex isir progress fis-sħubija strateġika. Hija tistieden lill-Parlament Ewropew u lill-Kunsill biex jiżguraw l-adozzjoni rapida tal-qafas legali u ta' politika għall-2021-2027, ħalli r-reġjuni ultraperifiċi jkollhom aċċess imfassal apposta u kundizzjonijiet speċifiċi ta' appoġġ mill-iktar fis possibbli. Sfond Id-disa' reġjuni ultraperifiċi huma Guadeloupe, il-Guyana Franċiża, Martinique, Mayotte, Réunion u Saint Martin (Franza), l-Azores u Madeira (il-Portugall) u l-Gżejjer Kanarji (Spanja). Dawn jinsabu fl-Oċean Atlantiku u dak Indjan, fil-baċir tal-Karibew u fl-Amerika Latina. Ir-reġjuni ultraperifiċi tal-UE jiffaċċjaw limitazzjonijiet permanenti minħabba n-natura mbiegħda tagħhom, id-daqs żgħir, il-vulnerabbiltà għat-tibdil fil-klima u l-insularità, li kollha naqqsu t-tkabbir u l-iżvilupp tagħhom. Huwa f'dan il-kuntest li t-Trattat dwar il-Funzjonament tal-Unjoni Ewropea (l-Artikolu 349 tat-TFUE), jipprevedi miżuri speċifiċi biex jiġu appoġġati r-reġjuni ultraperiferiċi, inklużi kundizzjonijiet imfassla apposta għall-applikazzjoni tad-dritt tal-Unjoni f'dawn ir-reġjuni u għall-aċċess għall-programmi tal-UE. Mifruxa fl-Oċean Atlantiku, fil-baċir tal-Karibew, fl-Amerika Latina u fl-Oċean Indjan, ir-reġjuni ultraperifiċi jipprovdu assi uniċi lill-UE: bijodiversità rikka, sit strateġiku għall-attivitajiet spazjali u tal-astrofiżika, żoni ekonomiċi marittimi estensivi, u l-prossimità għal kontinenti oħra. F'Ottubru 2017, il-Kummissjoni adottat Komunikazzjoni għal sħubija strateġika mġedda mar-reġjuni ultraperiferiċi tal-UE. Il-Kummissjoni ħadmet biex l-interessi u t-tħassib tagħhom ikunu riflessi fit-tfassil tal-politika u fil-programmi tal-fondi tal-UE, biex jingħata appoġġ immirat u jitrawwem id-djalogu bejn l-atturi rilevanti kollha. Għal Iktar Informazzjoni Rapport dwar l-implimentazzjoni tas-sħubija strateġika mġedda mar-reġjuni ultraperifiċi tal-UE Komunikazzjoni tal-2017: Sħubija strateġika aktar b'saħħitha u mġedda mar-reġjuni ultraperiferiċi tal-UE Paġna web b'iktar informazzjoni dwar ir-reġjuni ultraperifiċi